Bent Bøgsted (DF), 2012-04-19:
Tak, hr. formand.
Nu hørte jeg jo lige her, da hr. Finn Sørensen var oppe på talerstolen, at det kunne gøres meget kort, at man kunne sige til ministeren: Gå ned i EU og sig til Europa-Kommissionen, at de skal droppe alt det her med deres ønske om at lave en Monti II-forordning – den har vi ikke noget at bruge til, og den kan vi ikke støtte.
Og så kunne jeg være gået ned fra talerstolen nu her, men det gør jeg så alligevel ikke, for vi skal også lige have lidt debat om det, når vi har hørt ministeren sige, at regeringen vil sikre konfliktretten.
Det var jeg egentlig heller ikke i tvivl om.
Man vil også sikre det indre marked og arbejdsmarkedets fri bevægelighed.
Det er så lige det, der er årsag til, at vi har social dumping og underbetalt arbejdskraft i dag.
to ting, der modsiger hinanden, for samtidig har man sagt, at man også vil kæmpe mod social dumping og underbetalt arbejdskraft.
Jeg er lidt uforstående over for, når det er blevet meldt så klart ud, at man vil sikre konfliktretten, at regeringen ikke fra starten siger til Europa-Kommissionen: Det her kan vi overhovedet ikke være med til; I behøver ikke at arbejde videre med det; I har ikke lovgivningskompetence på det her område; vi kan overhovedet ikke støtte en forordning.
Så kom det jo ikke videre.
Det var det, regeringen skulle have været nede og sige til Europa-Kommissionen.
Så er det altid en fordel, at alle landene skal være enige.
Og som det er blevet sagt, er der allerede et land, der har meldt, at det er imod.
Men det er alligevel sådan lidt misvisende, at man ikke får en klar melding om, hvad regeringen vil.
Man venter lige og ser, hvad man så kan forhandle med Europa-Kommissionen om i forbindelse med Monti II-forordningen, for det skulle gerne være sådan, at Monti II-forordningen kommer igennem og bliver vedtaget, for hvis ikke det var det, man ønskede, meldte man jo klart ud fra starten af.
Der må jo ligge en bagtanke fra regeringen om, at man egentlig gerne vil arbejde på, at Monti II-forordningen kommer igennem.
Ellers har jeg da misforstået regeringen noget så grueligt, for så kunne man jo netop, som jeg sagde før, bare gå ned og sige: Det her kan I lige så godt lade være med at arbejde med, vi vil overhovedet ikke være med til det.
Det er derfor, der står det tilbage, at man jo nok vil arbejde på at få en forordning igennem.
Nu har Danmark jo formandskabet, og så vil man nok arbejde på at tilgodese Europa-Kommissionen og få den forordning igennem.
Det har de gjort rigeligt med alle de direktiver til vedtagelse, de kommer med i tide og utide.
Det var vel på sin plads, at man begyndte at kigge lidt mere på, at man ikke blandede sig i landenes indre forhold.
Her er det så konfliktretten, der er oppe, og jeg ved, at vi altid kan diskutere konfliktretten her i Danmark, og hvad man mener om konfliktretten.
Der kan være forskellige holdninger til, hvordan konfliktretten skal udøves.
Det er så ikke en del af den her debat, men her i dag er vi i Dansk Folkeparti helt enige med bl.a. Enhedslisten om, at EU overhovedet ikke skal blande sig.
Den diskussion om, hvordan det så fungerer, kan vi tage herhjemme.
Der kan vi så være uenige, men det kommer ikke EU ved.
Så det er sådan lidt kedeligt egentlig at skulle have en diskussion om noget, der burde være så oplagt for den danske regering, at den meddelte Europa-Kommissionen: Her går I lige lidt for langt, hold lige nallerne lidt for jer selv.
Men jeg vil på Dansk Folkepartis vegne læse et forslag til vedtagelse op, og jeg har egentlig fortrudt, at jeg ikke har lavet det skarpere efter den her debat, men det er for sent nu.
Jeg har sagt lidt af det, som jeg måske burde have skrevet i forslaget til vedtagelse, men man skal også skrive i et pænt sprog.
Jeg vil gerne fremsætte: Forslag til vedtagelse »Det danske aftalesystem på arbejdsmarkedet har haft stor betydning for udviklingen af det danske samfund med fleksible vilkår for lønmodtagere og virksomheder.
Folketinget skal derfor vende sig mod EU-tiltag, der er i modstrid med det danske aftalesystem eller begrænser retten til at forhandle, indgå og håndhæve kollektive aftaler.
I det videre arbejde med udviklingen af EU's indre marked finder Folketinget det afgørende, at de nationale arbejdsmarkeders modeller respekteres.
Folketinget konstaterer, at Europa-Kommissionen netop har fremsat forslag om udstationering, der kan have betydning for den danske model.
Det var egentlig det, jeg skulle have sagt meget skarpere fra starten, da jeg indledte.
Det kunne jeg egentlig godt have skrevet i forslaget til vedtagelse her, men det har jeg så ikke gjort.
Man kan altid fortryde, at man ikke har været lidt skarpere.